APCO โชว์งบปี 65 กำไรโต 25% แตะ 93 ล้าน แจกปันผล 0.155 บ. XD 3 พ.ค.
APCO โชว์งบปี 65 กำไรโต 25% แตะ 93 ล้าน แจกปันผล 0.155 บ. XD 3 พ.ค. จ่าย 22 พ.ค.66 มั่นใจปีนี้ผลงานโตเข้า 30-50% รักษาอัตรากำไรขั้นต้นไม่ต่ำกว่า 80%
APCO โชว์งบปี 65 กำไรโต 25% แตะ 93 ล้าน แจกปันผล 0.155 บ. XD 3 พ.ค. จ่าย 22 พ.ค.66 มั่นใจปีนี้ผลงานโตเข้า 30-50%
27 ก.พ. 2566

ศ.ดร. พิเชษฐ์  วิริยะจิตรา ประธานเจ้าหน้าที่บริหาร บริษัท เอเชียน ไฟย์โตซูติคอลส์ จำกัด (มหาชน) หรือ APCO เจ้าของธุรกิจนวัตกรรมธรรมชาติเพื่อสุขภาพและความงามด้วยการวิจัย พัฒนา ผลิตและจำหน่ายครบวงจร เปิดเผยว่า ผลประกอบการปี 2565 บริษัทมีรายได้รวม 264.87 ล้านบาท เพิ่มขึ้นจากช่วงเดียวกันปีก่อนที่มีรายได้รวม 239.20  ล้านบาท หรือเพิ่มขึ้น 10.73% และมีกำไรรวมทั้งหมด 93.91 ล้านบาท เพิ่มขึ้นจากช่วงเดียวกันปีก่อน 74.08 ล้านบาท หรือเพิ่มขึ้น 25.68%
โดยผลประกอบการของบริษัทเติบโตเพิ่มขึ้น เนื่องจากการจัดกิจกรรมส่งเสริมการขาย ส่งผลให้ยอดจำหน่ายทุกผลิตภัณฑ์เพิ่มขึ้นตามเป้าหมายที่วางไว้ โดยเฉพาะผลิตภัณฑ์นวัตกรรมวัฒนาชีวาย้อนวัย ชะลอวัย ซึ่งทำการตลาดเพื่อเพิ่มจำนวนสมาชิกอย่างต่อเนื่อง จากการบอกต่อจากสมาชิกที่ใช้ผลิตภัณฑ์แล้วได้ผล ทำให้ยอดขายเติบโตอย่างมีนัยสำคัญ
ทั้งนี้ ที่ประชุมคณะกรรมการบริษัทมีมติอนุมัติจ่ายปันผลผู้ถือหุ้นในอัตราหุ้นละ 0.155 บาท  หรือคิดเป็น 100% ของกำไรสุทธิ ถือเป็นปีที่ 12 ที่บริษัทจ่ายปันผลให้ผู้ถือหุ้นในอัตรา 100% อย่างต่อเนื่อง โดยจะจ่ายเงินปันผลเป็นเงินสดทั้งสิ้น 93 ล้านบาท กำหนดรายชื่อผู้ถือหุ้นที่มีสิทธิรับเงินปันผล(Record Date) วันที่ 8 พ.ค. 2566  และกำหนดวันที่ไม่ได้รับสิทธิปันผล(XD) วันที่3 พ.ค.66 และจ่ายปันผลในวันที่ 22 พ.ค. 2566 (ขออนุมัติจากที่ประชุมผู้ถือหุ้นวันที่ 26 เม.ย. 2566)
“สำหรับการดำเนินงานในปีนี้ บริษัทมุ่งเน้นการพัฒนางานวิจัย เพิ่มประสิทธิภาพให้ทุกกลุ่มผลิตภัณฑ์ พร้อมให้ความรู้เรื่องสุขภาพและข้อมูลผลิตภัณฑ์ตรงกลุ่มเป้าหมาย สร้างความเชื่อมั่นและการยอมรับของผู้บริโภคที่มีต่อผลิตภัณฑ์มีเพิ่มขึ้นอย่างต่อเนื่อง เพื่อให้สามารถสร้างการเติบโตได้ตามเป้าหมายที่วางไว้ 30-50% รักษาอัตรากำไรขั้นต้นไม่ต่ำกว่า 80%” ศ.ดร.พิเชษฐ์  กล่าว